Rozhodnutie Rady
zo 6. marca 2003,
ktorým sa ustanovuje Tripartitný sociálny summit pre rast a zamestnanosť
(2003/174/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 202,
so zreteľom na návrh Komisie,
keďže:
(1) Sociálni partneri spoločne vykonávajú koordinovanú stratégiu zamestnanosti, ktorú ustanovilo zasadnutie Európskej rady v Luxemburgu z 20. a 21. novembra 1997 v rámci Stáleho výboru pre zamestnanosť ustanovenom rozhodnutím Rady 70/532/EHS zo 14. decembra 1970, ktorým sa zriadil Stály výbor pre zamestnanosť Európskych spoločenstiev [1].
(2) Zasadnutie Európskej rady v Kolíne z 3. a 4. júna 1999 zaviedlo makroekonomický dialóg za účasti predstaviteľov Rady, Komisie, Európskej centrálnej banky a sociálnych partnerov.
(3) Zasadnutie Európskej rady v Lisabone z 23. a 24. marca 2000 stanovilo nový strategický cieľ pre ďalšie desaťročie a zhodlo sa, že dosiahnutie toho cieľa si vyžaduje celkovú stratégiu navrhnutú na integrovanie štrukturálnych reforiem, koordinovanú Európsku stratégiu zamestnanosti, sociálnu ochranu a makroekonomické politiky v kontexte koordinácie všeobecných hospodárskych politík členských štátov. Vo svojom oznámení "Európsky sociálny dialóg, sila na inováciu a zmenu" Komisia zdôraznila, že Tripartitný sociálny summit by mohol prispieť k diskusiám o týchto témach.
(4) Vo svojom spoločnom príspevku pre zasadnutie Európskej rady v Laekene zo 14. a 15. decembra 2001 sociálni partneri poukázali na to, že Stály výbor pre zamestnanosť neviedol k takej integrácii súladu a že nenaplnil potrebu koherencie a synergie medzi rôznymi procesmi, na ktorých sa zúčastňovali. Preto navrhli, že by sa mal zrušiť a že by sa mala ustanoviť nová forma tripartitných konzultácií.
(5) V tomto spoločnom príspevku sociálni partneri navrhli formalizovať svoje zasadnutia Trojky na úrovni hláv štátov alebo vlád a Komisie, ktoré sa, v kontexte Luxemburského procesu, konali od roku 1997 v predvečer zasadnutí Európskej rady. Od decembra 2000 sú tieto zasadnutia známe ako Sociálne summity a zúčastňuje sa na nich predseda Komisie a Trojka hláv štátov alebo vlád spolu s ministrami práce a sociálnych vecí a sociálni partneri zastúpení v Európskom zväze konfederácií zamestnávateľov a priemyslu (UNICE), Európskom stredisku podnikov s verejnou účasťou a podnikov všeobecného hospodárskeho záujmu (CEEP), Európskej asociácii remesiel, malých a stredných podnikov (UEAPME), Európskej konfederácii odborových zväzov (ETUC), Eurozamestnanci (Eurocadres) a Európskej konfederácii zamestnancov (CEC).
(6) Zasadnutie Európskej rady v Laekene vzalo na vedomie ochotu sociálnych partnerov rozvíjať a zlepšovať koordináciu súladu o rôznych aspektoch lisabonskej stratégie. Dohodlo sa, že takýto sociálny summit by sa v budúcnosti konal pred každým jarným zasadnutím Európskej rady. Toto sa potvrdilo na zasadnutí Európskej rady v Barcelone 15. a 16. marca 2002.
(7) Toto rozhodnutie sa nedotýka organizácie ani fungovania sociálneho dialógu v rôznych členských štátoch.
(8) V súvislosti s rozširovaním a rozvojom autonómneho sociálneho dialógu, najdôležitejšie je najširšie možné zastúpenie rovnako ako legitímnosť a účinnosť konzultácií sociálnych partnerov. Na tento účel treba vziať do úvahy štúdiu Komisie o zastúpení sociálnych partnerov a revidovaný zoznam organizácií zúčastňujúcich sa všetkých rozmerov sociálneho dialógu na európskej úrovni a tento zoznam by sa mal aktualizovať,
ROZHODLA TAKTO:
Článok 1
Ustanovenie
Týmto sa ustanovuje Tripartitný sociálny summit pre rast a zamestnanosť (ďalej len "summit").
Článok 2
Úloha
Úlohou summitu je zabezpečovať, v súlade so zmluvou a s náležitým ohľadom na právomoci inštitúcií a orgánov spoločenstva, neustály súlad medzi Radou, Komisiou a sociálnymi partnermi. Umožní sociálnym partnerom na európskej úrovni prispievať v kontexte svojho sociálneho dialógu k rôznym zložkám integrovanej hospodárskej a sociálnej strategie, vrátane rozmeru trvalo udržateľného rozvoja, ktorú odštartovalo zasadnutie Európskej rady v Lisabone v marci 2000 a doplnilo zasadnutie Európskej rady v Göteborgu v júni 2001. Na tento účel sa opiera o prácu a o diskusie medzi Radou, Komisiou a sociálnymi partnermi na rôznych zosúlaďovacích fórach o hospodárskych a sociálnych záležitostiach a otázkach zamestnanosti.
Článok 3
Členstvo
1. Summit sa skladá z predsedníctva Rady a dvoch následných predsedníctiev, Komisie a sociálnych partnerov zastúpených na najvyššej úrovni.
Prítomní sú aj ministri z týchto troch predsedníctiev a komisár zodpovedný za prácu a sociálne veci.
V závislosti na programe je možné pozvať aj ostatných ministrov z týchto troch predsedníctiev a ostatných komisárov.
2. Zástupcovia sociálnych partnerov sa rozdelia do dvoch rovnako veľkých delegácií, ktoré sa skladajú z 10 zástupcov zamestnancov a 10 zástupcov zamestnávateľov, berúc do úvahy potrebu zabezpečiť vyrovnanú účasť mužov a žien.
Každá delegácia sa skladá zo zástupcov európskych organizácií prierezových odvetví priemyslu zastupujúcich buď všeobecné záujmy, alebo osobitnejšie záujmy dozorných a riadiacich pracovníkov a malých a stredných podnikov na európskej úrovni.
Technickú koordináciu pre delegáciu zamestnancov zabezpečuje Európska konfederácia odborových zväzov (ETUC) a pre delegáciu zamestnávateľov Európsky zväz konfederácií zamestnávateľov a priemyslu (UNICE). ETUC a UNICE zabezpečia, aby sa v ich príspevkoch brali plne do úvahy názory vyjadrené jednotlivými a sektorovými organizáciami, ak je to vhodné, vrátane zástupcov niektorých z týchto organizácií v ich delegáciách.
Článok 4
Príprava
1. Program summitu určí spoločne predsedníctvo Rady, Komisia a organizácie prierezových odvetví priemyslu zamestnancov a zamestnávateľov zúčastňujúce sa práce summitu počas prípravných stretnutí.
2. O záležitostiach, ktoré sú na programe, sa diskutuje na zasadnutiach Rady zastúpenej členmi pre zamestnanosť, sociálnu politiku, zdravotníctvo a otázky spotrebiteľov.
3. Sekretariát summitu zabezpečí Komisia. Táto zabezpečí najmä presnú distribúciu dokumentov. Na účely prípravy a organizácie zasadnutí sekretariát summitu zabezpečí vhodné kontakty s ETUC a UNICE, ktoré budú zodpovedné za vlastnú koordináciu jednotlivých delegácií.
Článok 5
Fungovanie
1. Summit zasadá aspoň raz ročne. Zasadnutie sa koná pred jarným zasadnutím Európskej rady.
2. Summitu predsedajú spoločne predseda Rady a predseda Komisie.
3. Zasadania summitu zvolávajú predsedovia spoločne na základe vlastnej iniciatívy a za konzultácií so sociálnymi partnermi.
Článok 6
Informácie
Spoloční predsedovia zostavia súhrn diskusií summitu, aby informovali príslušných členov Rady a širokú verejnosť.
Článok 7
Zrušenie
Týmto sa od dátumu prvého zasadnutia summitu zrušuje rozhodnutie 1999/207/ES.
Článok 8
Nadobudnutie účinnosti
Toto rozhodnutie nadobúda účinnosť 6. marca 2003.
V Bruseli 6. marca 2003